Burgerlike organisasies vra vir groter kindertoelaeArgieffoto ’n Koalisie van burgerlike organisasies stel voor dat die Suid-Afrikaanse agentskap vir maatskaplike sekerheid (Sassa) sy kindertoelae vir die volgende ses maande met R500 verhoog om arm gesinne gedurende die algehele landwye afsondering en die tydperk daarna by te staan. Prof. Ruth Hall van die C19 People’s Coalition het Vrydag gedurende ’n aanlyn mediakonferensie gesê die Covid-19-pandemie het in ’n enorme koskrisis in Suid-Afrika ontaard, met sowat 5,5 miljoen mense in die informele sektor wat hul werk nou kwyt is. Dit beïnvloed sowat 16,5 miljoen burgers reg oor die land, verduidelik sy. Die C19 People’s Coalition is sowat ’n maand gelede gestig om aandag aan die Covid-19-pandemie te gee en bestaan uit sowat 250 organisasies van reg oor die burgerlike samelewing in alle provinsies. Dit sluit in gemeenskapsgebaseerde organisasies, nie-regeringsorganisasies en navorsingsinstellings. Volgens Hall sal die verhoogde toelaag dié mense bystaan, aangesien die geld gebruik sal word om kos vir huishoudings aan te koop. “Dit is die mees verreikende manier om te vergoed vir die groot verlies aan inkomste, veral vir armes en kinders,” meen sy. “Die geld gaan nie net kinders help nie, maar ook hul ouers.” Lindiwe Zulu, minister van maatskaplike ontwikkeling. (Foto:. Jairus Mmutle/GCIS) Die koalisie het reeds twee briewe aan die regering gestuur waarin dié voorstel gemaak word. Dit sal egter behels dat die regering R40 miljard oor die volgende ses maande moet beskikbaar stel om 13 miljoen begunstigdes te bereik. Die C19 People’s Coalition glo die regering beskik oor dié fondse. Die koalisie voer verder aan dat die departement van maatskaplike ontwikkeling nooit in staat sal wees om by te hou met die verspreiding van kospakkies onder die armes in Suid-Afrika nie. “Ons sien geen manier dat voedselhulp die skaal kan bereik wat nodig is nie, of dit nou tydens die afsondering of daarna is. Ons verwag dat die voedselkrisis gaan voortduur weens besighede wat sluit en werke wat verlore is,” meen Hall. “Selfs met die beste vennootskappe met die burgerlike samelewing en die private sektor kan die regering dit eenvoudig nie doen nie. Jy kan nie kospakkies vir 20 miljoen mense versprei en dit vir maande onderhou nie.” Die koalisie meen kontantoordragte is dus die enigste manier om kos te voorsien aan die oorgrote meerderheid huishoudings wat honger ly gedurende die afsondering. Die koalisie glo egter dat die informele sektor dadelik oopgestel moet word. Dit sluit in spazawinkels in informele nedersettings, aangesien groot supermarkte in die formele sektor tans groot wins gedurende die tydperk van afsondering toon, terwyl ander kleiner besighede gesluit moet bly. Volgens Hall sal die bykomende R500 in kindertoelae heel waarskynlik in dié sektor bestee word, wat die sektor se ekonomie ’n hupstoot sal gee.